Jabrlanuvchilar va guvohlarni ijtimoiy himoya qilish tartibi belgilanadi

Normativ-huquqiy hujjatlar loyihalari muhokamasi portalida Vazirlar Mahkamasining “Jabrlanuvchilarni, guvohlarni va jinoyat protsessining boshqa ishtirokchilarini ijtimoiy himoya qilish tartibi to‘g‘risidagi nizomni tasdiqlash to‘g‘risida”gi qarori loyihasi joylashtirildi.
Hujjat bilan jabrlanuvchilarni, guvohlarni va jinoyat protsessining boshqa ishtirokchilarini ijtimoiy himoya qilish tartibi to‘g‘risidagi nizom tasdiqlanishi mumkin.
Belgilanishicha:
O‘zbekiston Respublikasi Moliya vazirligi ijtimoiy himoyani amalga oshiruvchi mas'ul bo‘lgan vakolatli organ hisoblanadi;
himoya qilinuvchi shaxslarni himoya qilish choralarini moliyalashtirish O‘zbekiston Respublikasi Davlat budjeti hisobidan amalga oshiriladi.
Jabrlanuvchilarni, guvohlarni va jinoyat protsessining boshqa ishtirokchilarini ijtimoiy himoyasini ta'minlash tartibi to‘g‘risidagi nizomga ko‘ra, bir martalik to‘lanadigan nafaqalar belgilangan tartibda o‘ziga nisbatan himoya qilish to‘g‘risida qaror qabul qilingan jabrlanuvchilar, guvohlar va jinoyat protsessining boshqa ishtirokchilariga, himoya qilinuvchi shaxs jinoyat protsessida ishtirok etishi munosabati bilan halok bo‘lgan (vafot etgan) taqdirda – halok bo‘lgan (vafot etgan) shaxsning oila a'zolariga va uning qaramog‘ida bo‘lgan shaxslarga to‘lanadi.
Himoya qilinuvchi shaxs jinoyat protsessida ishtirok etishi munosabati bilan halok bo‘lgan (vafot etgan) taqdirda, halok bo‘lgan (vafot etgan) shaxsning oila a'zolariga va uning qaramog‘ida bo‘lgan shaxslarga himoya qilishni ta'minlash to‘g‘risida qaror qabul qiluvchi organning qaroriga ko‘ra O‘zbekiston Respublikasi Davlat budjeti mablag‘lari hisobidan bir yo‘la beriladigan nafaqa to‘lanadi hamda boquvchisini yo‘qotganlik pensiyasi tayinlanadi.
Himoya qilinuvchi shaxs jinoyat protsessida ishtirok etishi munosabati bilan unga nogironlikni keltirib chiqaruvchi tan jarohati yetkazilgan yoki uning sog‘lig‘iga boshqacha ziyon yetkazilgan taqdirda, himoya qilishni ta'minlash to‘g‘risida qaror qabul qiluvchi organning qaroriga ko‘ra O‘zbekiston Respublikasi Davlat budjeti mablag‘lari hisobidan bir yo‘la beriladigan nafaqa to‘lanadi va nogironlik pensiyasi tayinlanadi.
Himoya qilinuvchi shaxs jinoyat protsessida ishtirok etishi munosabati bilan unga nogironlikni keltirib chiqarmaydigan tan jarohati yetkazilgan yoki uning sog‘lig‘iga boshqacha ziyon yetkazilgan taqdirda, himoya qilishni ta'minlash to‘g‘risida qaror qabul qiluvchi organning qaroriga ko‘ra O‘zbekiston Respublikasi Davlat budjeti mablag‘lari hisobidan bir yo‘la beriladigan nafaqa to‘lanadi.
Himoya qilinuvchi shaxs jinoyat protsessida ishtirok etganligi munosabati bilan halok bo‘lgan (vafot etgan) taqdirda, agar uning oila a'zolari va uning qaramog‘ida bo‘lgan shaxslar turli bir yo‘la beriladigan nafaqalar olish huquqiga ega bo‘lsa, bir yo‘la beriladigan nafaqalardan bittasi ularga o‘z tanloviga ko‘ra tayinlanadi.
Tan jarohati yetkazilgan yoki sog‘lig‘iga boshqacha ziyon yetkazilgan taqdirda, bir vaqtning o‘zida turli bir yo‘la beriladigan nafaqalarni olish huquqiga ega bo‘lgan himoya qilinuvchi shaxslarga o‘z tanloviga ko‘ra bir yo‘la beriladigan nafaqalardan bittasi tayinlanadi.
Agar O‘zbekiston Respublikasining jinoyat-protsessual qonunchiligida boshqacha qoida nazarda tutilmagan bo‘lsa, himoya qilinuvchi shaxsga (halok bo‘lgan (vafot etgan) himoya qilinuvchi shaxsning oila a'zolari va uning qaramog‘ida bo‘lgan shaxslarga) bir martalik to‘lanadigan nafaqani to‘lash uchun jinoyat to‘g‘risidagi ariza (xabar) yoxud jinoyat ishi o‘z yurituvida bo‘lgan, himoya qilinuvchi shaxsga nisbatan himoya qilishni ta'minlash to‘g‘risidagi qarorni qabul qiluvchi organning ijtimoiy himoya qilish choralarini qo‘llash to‘g‘risidagi qarori (ajrimi) asos bo‘ladi.
Ijtimoiy himoya qilish choralarini qo‘llash to‘g‘risida qaror (ajrim) chiqarilganda, himoya qilinuvchi shaxsni himoyasini ta'minlash to‘g‘risida qaror qabul qiluvchi organ himoya qilinuvchi shaxsning (halok bo‘lgan (vafot etgan) himoya qilinuvchi shaxsning oila a'zolari va uning qaramog‘ida bo‘lgan shaxslarning) O‘zbekiston Respublikasi qonunchiligiga muvofiq to‘lanadigan turli bir martalik to‘lanadigan nafaqa olish huquqiga ega bo‘lganda, bir martalik to‘lanadigan nafaqani tanlash xohishini hisobga oladi.
Ijtimoiy himoya qilish choralarini qo‘llash to‘g‘risidagi qarorda (ajrimda) belgilangan miqdorda bir martalik to‘lanadigan nafaqa to‘lashning asoslari, nafaqa oluvchining shaxsini tasdiqlovchi hujjatning ma'lumotlari ko‘rsatiladi.
Ijtimoiy himoya qilish choralarini qo‘llash to‘g‘risidagi qaror (ajrim) o‘ziga nisbatan mazkur qaror (ajrim) chiqarilgan shaxslarga yuboriladi.
Himoya qilinuvchi shaxs jinoyat protsessida ishtirok etishi munosabati bilan halok bo‘lgan (vafot etgan) taqdirda, halok bo‘lgan (vafot etgan) shaxsning oila a'zolariga (xotiniga (eriga), 8 yoshga to‘lmagan yoki 8 yoshdan katta bo‘lsa xam 18 yoshga to‘lmasdan nogiron bo‘lib qolgan bolalariga, hamda 23 yoshga to‘lgunga qadar ta'lim muassasalarida kunduzgi ta'lim shaklida o‘qiyotgan bolalariga, ota va onalariga) va uning qaramog‘ida bo‘lgan shaxslarga eng kam oylik ish haqining ellik baravari miqdorida bir martalik to‘lanadigan nafaqa teng ulushlarda har biriga to‘lanadi.
Himoya qilinuvchi shaxs jinoyat protsessida ishtirok etishi munosabati bilan unga nogironlikni keltirib chiqaruvchi tan jarohati yoki sog‘lig‘iga zarar (shikastlanish, mayiblanish, kontuziya) yetkazilgan taqdirda, aynan I, II va III guruh nogironligi bo‘lgan shaxslarga va nogironligi bo‘lgan bolalarga eng kam oylik ish haqining qirq baravari miqdorida bir martalik to‘lanadigan nafaqa to‘lanadi.
Himoya qilinuvchi shaxsga nogironlikni keltirib chiqarmagan tan jarohatining yoki uning sog‘lig‘iga boshqacha ziyonning og‘irlik darajasidan kelib chiqib bir martalik to‘lanadigan nafaqa quyidagi miqdorlarda to‘lanadi:
og‘ir darajada - eng kam oylik ish haqining o‘ttiz besh baravari miqdorida;
o‘rta darajada - eng kam oylik ish haqining o‘ttiz baravari miqdorida;
yengil darajada - eng kam oylik ish haqining yigirma besh baravari miqdorida.
Ijtimoiy himoya qilish choralarini qo‘llash to‘g‘risidagi qaror (ajrim) vakolatli organ tomonidan olingan kundan boshlab 10 kun ichida ijro etiladi.